《寒山赵凡夫故居今为法螺诸寺》
清代·顾宗泰

路与樵人争，深入寒山曲。缅维小宛堂，曾驻高人躅。

丘壑构天然，秀野远尘俗。露滴疏花红，烟寒芳草绿。

中藏一径幽，曲似仙源复。隐君此啸歌，结庐俯苍麓。

岩间閟寒泉，雪花满空谷。冷光动翠微，疏响激幽瀑。

胜地归禅宫，到今仰薖轴。夕阳孤磬闻，归僧入云竹。

作者简介：清浙江元和人，字景岳，号星桥。乾隆四十年进士，历官高州知府。家有月满楼，常与文人聚会其中。有《月满楼集》。